ใช้บัตรเครดิต ต้องรอบคอบ
ตอนที่แล้วได้เขียนถึงเรื่องการระวังการใช้บัตรเครดิต บัตรเดบิตในร้านค้า ซึ่งอาจจะเกิดเรื่องที่คาดไม่ถึงขึ้นได้
10 ก.พ. 2558

โดย...เมาท์ คลองเตย
ตอนที่แล้วได้เขียนถึงเรื่องการระวังการใช้บัตรเครดิต บัตรเดบิตในร้านค้า ซึ่งอาจจะเกิดเรื่องที่คาดไม่ถึงขึ้นได้ เช่น เมื่อชำระค่าบริการแล้วรับบัตรเครดิตกลับมา โดยไม่ได้ตรวจดูให้ละเอียดว่าเป็นของเราหรือไม่ เช่น นำไปใช้ชำระค่าน้ำมัน เมื่อรับบัตรมาก็ขับรถออกจากปั๊มโดยไม่ได้ตรวจดู หรือนำไปใช้ในร้านอาหารเช็กบิลเสร็จแล้วก็ออกมาเลย โดยไม่ได้ดูว่าบัตรนั้นเป็นชื่อของเราหรือไม่
บางคนหนักข้อ รีบจนลืม บางคนซื้อของในร้านค้า ด้วยความรีบร้อนรับถุงสินค้าจากพนักงานมาแล้ว ก็เดินออกจากร้านโดยไม่ได้รับบัตรเครดิตมาด้วย พฤติกรรมเหล่านี้ล้วนเป็นอันตรายต่อเงินของท่านทั้งสิ้น
บางคนกว่าจะรู้ตัวว่าบัตรเครดิตที่ได้รับกลับมาก็ปาเข้าไปหลายวัน ระหว่างหลายวันนั้นไม่รู้ว่ามีใครนำบัตรเครดิตของเราไปใช้ที่ไหนบ้าง ทันทีที่รู้ว่าบัตรไม่ได้อยู่กับตัวต้องรีบแจ้งคอลเซ็นเตอร์ของธนาคารทันที เพื่อระงับความเสียหาย ความละเอียดเพียงเล็กน้อย ช่วยบรรเทาความเสี่ยงจากความเสียหายที่ถูกคนอื่นนำบัตรของเราไปใช้ได้เยอะ
เดี๋ยวนี้นอกจากเราจะนำบัตรเครดิตไปใช้ในร้านค้าด้วยตัวเองแล้ว เดี๋ยวนี้มีการซื้อขายสินค้าทางอินเทอร์เน็ต ซึ่งจะใช้เลขที่บัตรเครดิต หรือบัตรเดบิต และใช้หมายเลขรหัส 3 ตัวหลังบัตรเครดิตเป็นการยืนยันการเป็นเจ้าของบัตร เดี๋ยวนี้ไม่ได้ซื้อแค่ในเว็บไซต์ในประเทศ เรายังข้ามไปซื้อในต่างประเทศกันอีกด้วย นี่ก็เป็นช่องทางให้เกิดความเสียหายได้หากป้องกันไม่ดี
คำแนะนำต่างๆ ที่เกิดขึ้น ล้วนมาจากการเจอปัญหามาก่อนและมาคิดวิธีแก้ไขในภายหลัง หากจำเป็นที่จะต้องซื้อสินค้าออนไลน์ ก็ขอแนะนำให้ลงทะเบียนเพื่อรับบริการจาก “Verified by Visa” และ “Master Card Secure Code” ซึ่งจะช่วยเพิ่มความปลอดภัยให้ผู้ใช้ระดับหนึ่ง
บริการดังกล่าวจะระบุให้เรากำหนดรหัสผ่านสำหรับบัตรเครดิตของเราด้วยตัวเอง เมื่อสั่งชำระค่าสินค้า ระบบจะตรวจสอบความถูกต้องทั้งจากผู้ถือบัตรและร้านค้าซึ่งระบบนี้พวกโจรไฮเทคจะมายุ่งกับเราไม่ได้เพราะไม่มีรหัสผ่าน
(อ่านต่อวันพรุ่งนี้)